《惜红衣 苦热兼怀村居水木之胜》
清代·陈维崧

闷欲凭虚，狂思拔宅，人间何窄。朵朵奇云，殷红荡深黑。

溪西故隐，三万顷、湖天一色。犹忆。菱角莲须，满塘西舍北。

萧萧陂泽，旧日渔船，桥边甚人摘。年来闹市，永隔水云国。

安得阳乌敛绛，早唤夜蟾堆碧。更试攀华顶，剪取古尧时雪。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。